KMC Election Result 2021: কলকাতা পুরভোটে ভোট শতাংশের নিরিখে কোন দল কোথায় দাঁড়িয়ে

কলকাতা: প্রথম কে হবে জানাই ছিল (KMC Election Result 2021)। লড়াইটা চলছিল দ্বিতীয় স্থান দখলের। আর সেই লড়াইয়ে বিজেপিকে গোহারা হারাল বামফ্রন্ট। আসন সংখ্যার নিরিখে (KMC Election Result 2021) তৃতীয় স্থান দখল করলেও ভোট শতাংশের নিরিখে দ্বিতীয় স্থানে রয়েছে বামেরা। তৃণমূল প্রত্যাশিত ভাবেই বিরোধীদের তুলনায় কয়েক যোজন এগিয়ে।

কলকাতার ১৪৪টি ওয়ার্ডের মধ্যে ১৩৪ ওয়ার্ডেই ঘাসফুলের জয় হয়েছে। বিজেপি পেয়েছে তিনটি আসন। বাম এবং কংগ্রেস দু’টি করে ওয়ার্ডে জয় পেয়েছে। নির্দল প্রার্থীরা পেয়েছেন তিনটি আসন। ভোট শতাংশের দিকে তাকালে দেখা যাবে, ব্যাপক ধস নেমেছে বিজেপির ভোটব্যাঙ্কে। গেরুয়া শিবিরের ভোটে থাবা বসিয়েছে তৃণমূল এবং বামফ্রন্ট।

২০২১-এর বিধানসভা নির্বাচনের তুলনায় ২২ শতাংশ ভোট বেড়েছে তৃণমূলের। কলকাতা পুরভোটে তৃণমূলের প্রাপ্ত ভোট ৭২.১৩ শতাংশ। একুশের নির্বাচনে বিজেপি কলকাতায় ২৮ শতাংশ ভোট পেয়েছিল৷ ভবানীপুর উপনির্বাচনের পর তা কমে দাঁড়ায় ১৪ শতাংশে৷ কলকাতা পুরসভা নির্বাচনে বিজেপির প্রাপ্ত ভোট শতাংশ নেমে গিয়েছে ১০-এর নীচে৷

আরও পড়ুন: KMC Election Result 2021 : পুরভোটে বামেরা দুই, দ্বিতীয় স্থানে ৬৫ ওয়ার্ডে, এতেই কি স্বস্তি ?

শতাংশের হিসেবে বিজেপির ভোট ৯.২০। বিধানসভা নির্বাচনের তুলনায় বামেদের ভোট ৭ শতাংশ বেড়েছে। ১১.৮৯ শতাংশ বেশি ভোট পেয়েছে বামেরা। তিলোত্তমা বামেদের বিধায়ক পদপ্রার্থীদের না জেতালেও নিরাশ করেনি পুরভোটের প্রার্থীদের। ৯২ ওয়ার্ডে জিতেছেন সিপিআইয়ের মধুছন্দা দেব। ১০৩ নম্বর ওয়ার্ডে ৮৬ ভোটে জয়ী সিপিএমের নন্দিতা রায়।

২০১৫ সালের পুরভোটে বামেদের হাতে ছিল ১৬টি ওয়ার্ড। তার মধ্যে সিপিএম পেয়েছিল ১০টি, সিপিআই ৩টি, ফরওয়ার্ড ব্লক ১টি, আরএসপি ২টি। কলকাতার এই ভোটে এবার সিপিএম পেয়েছে ৯.৬৩ শতাংশ ভোট, সিপিআই ১.০২ শতাংশ, ফরওয়ার্ড ব্লক ০.৪৪ শতাংশ, আরএসপি ০.৭৮ শতাংশ।

আরও পড়ুন: KMC Elections 2021: কলকাতা পুরভোটে সবুজ সুনামি, তৃণমূলের দখলে ছোট লালবাড়ির কুরসি

১৪৪টি আসনের মধ্যে ৬৩টি ওয়ার্ডে দ্বিতীয় হয়েছে বামেরা। বিজেপি ৪৮টি ওয়ার্ডে দ্বিতীয় হয়েছে। কংগ্রেস ৪.১২ শতাংশ ভোট পেয়ে দ্বিতীয় হয়েছে ১৬টি ওয়ার্ডে। নির্দল প্রার্থীরা ৫টি আসনে দ্বিতীয় স্থানে রয়েছেন। পুরভোটে জিতেছেন ৩ নির্দল প্রার্থী। ৪৩ নং ওয়ার্ড থেকে জয়ী আয়েশা কানিজ, ১৩৫ নং ওয়ার্ডে জয়ী রুবিনা নাজ, ১৪১ নং ওয়ার্ডে জিতেছেন পূরবী নস্কর।