Firhad Hakim: আগামী পাঁচ বছরের জন্য কলকাতার মেয়র ফিরহাদ, ডেপুটি অতীন

কলকাতা : বছর তিন আগের ডিসেম্বরে সেই সোমবারটা যেন ফিরে এল । ২০১৮ সালের ৩ ডিসেম্বর প্রথম বার কলকাতার মেয়রের চেয়ারে বসেছিলেন (Firhad Hakim) । তিন বছর পর ২০২১-এর ২৩ ডিসেম্বর, পুরসভার দলনেতা হিসেবে তৃণমূল কংগ্রেস ঘোষণা করল সেই ফিরহাদ হাকিমের (Firhad Hakim) নাম । নতুন মেয়র ফিরহাদের ডেপুটি হলেন অতীন ঘোষ । চেয়ারর্পাসন হলেন মালা রায় । ১৩ জন মেয়র পারিষদের (KMC Election 2021) নামও ঘোষণা করেন তৃণমূল নেত্রী মমতা বন্দ্যোপাধ্যায় (Mamata Banerjee)।

ঠিক যেমনটা জল্পনা চলছিল । আগামী পাঁচ বছরের জন্য কলকাতার মহা-নাগরিকের মুকুট পরছেন ফিরহাদ হাকিম । এ দিন দক্ষিণ কলকাতার মহারাষ্ট্র নিবাসে জয়ী কাউন্সিলরদের নিয়ে আলোচনায় বসেছিলেন তৃণমূল নেত্রী । ছিলেন দলের প্রায় প্রতিটি সাংসদ । প্রায় ঘণ্টা খানেক আলোচনা চলার পরই ফিরহাদকে মেয়র হিসেবে বেছে নেন তাঁরা ।

এই নিয়ে টানা তিন বার কলকাতা ছোট লালবাড়ি নিজেদের দখলে রেখেছে তৃণমূল । প্রথম দুই দফায় মেয়র হয়েছিলেন শোভন চট্টোপাধ্যায় । কিন্তু, দ্বিতীয় দফার মাঝ পথেই ব্যক্তিগত কারণ দেখিয়ে মেয়র পদ ছেড়ে দিয়েছিলেন শোভন । তার পরই ফিরহাদ হাকিমের নাম ঘোষণা করে তৃণমূল । ২০১৮ সালের ৩ ডিসেম্বর মেয়র হিসেবে দায়িত্ব নিয়েছিলেন তিনি । তার আগে ওই বছরের নভেম্বরে বিধানসভার শীতকালীন অধিবেশনে পুর আইন সংশোধন করা হয়েছিল । তার পর থেকেই পুর ও নগরোন্নয়ন দফতরের সঙ্গে মেয়র পদ সামলেছিলেন ফিরহাদ । ২০২০ সালে করোনা সংক্রমণের কারণে পুরভোট পিছিয়ে গেলে পুর প্রশাসক করা হয় ফিরহাদকেই ।

আরও পড়ুন: TMC Meeting Live: এতো শান্তিপূর্ণ নির্বাচন ভারত দেখেনি, পুরভোট নিয়ে বললেন মমতা

২০২১ সালের বিধানসভা ভোটে জয়ের পর পুর ও নগরোন্নয়ন দফতরের বদলে পরিবহণ ও আবাসন দফতর দেওয়া হয় ফিরহাদকে । তার পরই কলকাতা পুরভোট । ৮২ নম্বর ওয়ার্ড থেকে প্রার্থী করা হয় ফিরহাদকে । সেখান থেকে ১৪ হাজারেরও বেশি ভোট জেতেন তিনি ।

ফিরহাদের নাম ঘোষণার পর নতুন কাউন্সিলকদের প্রতি মন দিয়ে কাজ করার বার্তা দেন তৃণমূল নেত্রী । নতুনদের ভাল করে কাজ শেখার কথা বলে তৃণমূল নেত্রীর পরামর্শ, “রাস্তাঘাট পরিষ্কার রাখতে হবে । সাধারণ মানুষের জন্য সময় দিতে হবে ।” এর পরই মমতার কঠোর বার্তা, তৃণমূলে অহঙ্কারের কোনও স্থান নেই । প্রতি ছয় মাস অন্তর কাউন্সিলরদের কাজের মূল্যায়ণ করা হবে বলেও এ দিন জানান মমতা । যদি কারও কাজে গাফিলতি সামনে আসে, তাহলে তার বিরুদ্ধে দল-সরকার কঠোর ব্যবস্থা নিতে পিছপা হবে না, স্পষ্ট করেন তৃণমূল নেত্রী ।