Mamata Banerjee: সিপিএম নো পাত্তা, কংগ্রসকে স্যান্ডউইচ, বিজেপিকে ভোকাট্টা শুনিয়া তৃণমূল একাই ১৩৪

কলকাতা : দলকে ক্রমেই জাতীয় ক্ষেত্র তুলে নিয়ে আসছেন তিনি । আর সর্ব ভারতীয় স্তরে গুরুত্ব যতই বৃদ্ধি পাচ্ছে, ততই যেন কংগ্রেসের সঙ্গে দূরত্ব বাড়ছে তৃণমূলের । দিল্লিতে গিয়েও কংগ্রেসের সঙ্গে দূরত্ব রেখেছিলেন । আর এবার পুরভোটের ফল প্রকাশের পরও সেই কংগ্রেসকে নিশানা করলেন তৃণমূল নেত্রী মমতা বন্দ্যোপাধ্যায় । এ বারের কলকাতা পুরভোর্টে মাত্র দুটি আসন পেয়েছে কংগ্রেস । ফল পুরোপুরি সামনে আসার আগেই সোনিয়া-রাহুলের দলের প্রতি তৃণমূল প্রধানের কটাক্ষ ‘কংগ্রেস স্যান্ডউইচ’ হয়ে গিয়েছে ।

শুধু কংগ্রস নয় । তৃণমূল নেত্রী কটাক্ষ করেছেন সিপিএম এবং বিজেপিকেও । গত পুরবোর্ডে সাত জন বিজেপির প্রতিনিধি ছিলেন । কিন্তু, এবার সংখ্যাটা নেমে দাঁড়াল তিন । দশ বছর আগে এই তিনটি আসন নিয়েই ছোট লাল বাড়িতে সন্তুষ্ট থাকতে হয়েছিল গেরুয়া শিবিরকে । মাঝে বাংলার মাটিতে ‘কাঁপিয়ে দেব-ফাটিয়ে দেব’ হাবভাব করলেও বাস্তবে তার উল্টো ছবি দেখা যায় । এবারের পুরভোটে মাত্র তিনটি আসন পেয়েই সন্তুষ্ট থাকতে হল সুকান্ত মজুমদার-শুভেন্দু অধিকারীদের । বিজেপি এই ফল দেখার পর তৃণমূল নেত্রীর স্পষ্ট জবাব, ‘বিজেপি ভোকাট্টা’ ।

দশ বছর আগে বামেদের সরিয়ে বাংলায় সবুজ আবির উড়িয়েছিলেন মমতা বন্দ্যোপাধ্যায় । যদিও তার আগে, ২০১০ সালে কলকাতায় সবুজ ঝড় বয়ে গিয়েছিল । এই নিয়ে, ছোট লাল বাড়ি দখলে আজ হ্যাটট্রিক হল তৃণমূল কংগ্রেসের । ২০০৫ সালে বিকাশরঞ্জন ভট্টাচার্যের হাত ধরে শেষ বারের মতো কলকাতা পুরসভা নিজেদের দখলে রাখতে পেরেছিল বামেরা । আর আজ, অর্থাৎ, ১৬ বছর পর কলকাতা পুরসভায় বামেদের প্রতিনিধি মাত্র দুই জন । বিধানসভা ভোটে গোটা রাজ্যে একটিও আসন পায়নি বামেরা । তবে, কলকাতা পুরভোটে কোনও মতে খাতা খুলতে পারল তারা । বাঁচাতে পারল নিজেদের সম্মান । বুদ্ধ-অনিলদের বর্তমান প্রজন্মের এই অবস্থা দেখে মমতা বন্দ্যোপাধ্যায়ের বিশ্লেষণ, ‘নো পাত্তা সিপিএম’ ।