KMC Election Result 2021: ভোটে জিতেই মমতার হাত ধরছেন তিন নির্দল

কলকাতা: লড়াইটা ছিল তৃণমূলের (KMC Election Result 2021) বিরুদ্ধেই। ভোটে জিতে সেই তৃণমূলেই যোগ দিচ্ছেন তিন নির্দল কাউন্সিলর। ৪৩ নং ওয়ার্ড থেকে জয়ী আয়েশা কানিজ, ১৩৫ নং ওয়ার্ডে জয়ী রুবিনা নাজ, ১৪১ নং ওয়ার্ডে জয়ী পূর্বাশা নস্কর তৃণমূলে যোগ দিতে চলেছেন। সূত্রের খবর, তৃণমূলের (KMC Election Result 2021) সঙ্গে আগে থেকেই যোগাযোগ ছিল এই প্রার্থীদের।

রুবিনা নাজ ২০১০ সালে তৃণমূলেরই কাউন্সিলর ছিলেন৷ ২০১৫ সালে পরাজিত হন তিনি৷ এ বারও টিকিট পাবেন বলে আশা করেছিলেন। কিন্তু টিকিট না মেলায় নির্দল হিসেবেই দাঁড়িয়ে যান। তৃণমূল প্রার্থী আখতারি নিজামি শাহাজাদার বিরুদ্ধে জয় পেয়ে উচ্ছ্বসিত তিনি। এই জয়কে মানুষের জয় হিসেবেই দেখতে চেয়েছেন রুবিনা।

৪৩ নম্বর ওয়ার্ডে জোড়া পাতা চিহ্নে ২১১১ ভোটে জয়ী হয়েছেন আয়েশা তানিজ। তিনি বলেন, ‘সবাই আমাদের সঙ্গে আছে, তাই এই জয় সবার। ওয়ার্ডের মানুষের দাবি ছিল আমি প্রার্থী হই। সেই কারণেই নির্দল হয়ে দাঁড়িয়েছিলাম।’ তৃণমূলে যোগ দেওয়ার প্রসঙ্গে তিনি জানান, দিদি মানুষের জন্য কাজ করতে চান। তিনিও তেমনটাই চান।

আরও পড়ুন: KMC Election Result 2021: কলকাতা পুরভোটে ভোট শতাংশের নিরিখে কোন দল কোথায় দাঁড়িয়ে

মেটিয়াবুরুজ বিধানসভার ১৪১ নম্বর ওয়ার্ডে শিবনাথ গায়েনকে ৫০৯ ভোটে হারিয়েছেন পূর্বাশা নস্কর। তিনি জানিয়েছেন, মমতাদিকে সাপোর্ট করেন। অবশ্যই তৃণমূলে যোগ দেবেন। ফিরহাদ হাকিম এই তিন নির্দল প্রার্থীর প্রসঙ্গে বলেছেন, ‘তিনজনের সঙ্গেই কথা হয়েছে৷ দলে যোগ দেওয়ার জন্য আবেদন করতে বলা হয়েছে ওদের৷ তার পর দলের শীর্ষ নেতৃত্ব বিষয়টি ভেবে দেখবে।’